TV2/Nord var med bag kameraet, da det internationale fodboldmagasin FIFA Futbol Mundial havde sent reportere til Nordjylland fra torsdag til lørdag for at få fortalt historien om Hobro til hele verden. De var blandt andet på besøg hos Danmarks efterhånden mest kendte gård. - Det er lidt vildt, at der lige pludselig ved morgenbordet sidder et hold reportere, som vil tale engelsk med en, siger Mads Justesen, der havde tidligt besøg fra London lørdag morgen - samme dag, som Hobro spillede 1-1 hjemme mod Esbjerg. FIFA Futbol Mundial er et månedligt fodboldprogram, der bliver sendt ud til over 300 millioner seere. Historierne er både store og små. - De klare historier er Ronaldo og Messi, men det, der interesserer os, er unikke historier som Hobro, siger Sep Cipriano, der som journalist for FIFA var udsendt til Hobro. - Mads arbejder på gården, samtidig med at han er lærer, og derudover skal han spille fodbold, og alt det gør det til en god historie for vores program, fortsætter Sep Cipriano. Hobro-indslaget forventes at indgå i oktoberudgaven af FIFA Futbol Mundial.

Referat:
300 millioner seere verden over får snart eventyret om Hobro fortalt - TV2/Nord var på optagelserne.